東山渡湖
作者：范成大
朝代：宋

paragraphs: 渡船帆飽如張弓，倏忽世界寒浺瀜。
堪輿無垠日夜汎，浩浩元氣蓬蓬風。
湖光日色不可辨，但見水精火齊合集成虛空。
波臣川后敬愛客，約束祕怪驅魚龍。
大千總作大圓鏡，光中飛度迷西東。
蒼茫一身無四壁，八方上下惟孤篷。
毛仙出迎笑相問，何乃自苦荒寒中。
吾生蓋頭乏片瓦，到處漂搖稱寓公。
猶嫌塵土礙人眼，茲遊勝絕餘難同。
九衢車馬恍昨夢，付與一笑隨飛鴻。